
1 စပီလူၫ ဒဲစစံၫလဝ့နၧၭ, ဒဲစထံမၥံၫ စံၭဆၧအီၪကီၪ့ လၧၥ့ၭစလနဲကၫ အီၪလၧဖါယွၩ, ဒဲကဆါ ယ့ၫၡူၬဎရံၬ အဖၧၩ့နီၪ, မွဲဆၧဘၪလိၬအိၭလိၬ ဒဲဆၧအခိးအတၩ လၧပဖါယွၩ ဒဲကဆါ ယ့ၫၡူၬဎရံၬနီၪ အီၪလၧနၥံၪ အလီၩ့ဆံၭ. 2 ပနၪ့ထၪ့ထဲၩ့ နၥံၪ လၧပဆၧဘၩဆိၪဖၪ အဖၧၩ့တၭ, ပစံၭထၪ့အၪ့အူၭ ယွၩအခိးအတၩ လထံၪဎးဘီၩ့ဎး လၧနၥံၪ ကိၭဂၩဒ့ၭ အဂး, 3 ပနၪ့ထၪ့ထဲၩ့ လထံၪဎးဘီၩ့ဎး လၧနၥံၪ အဆၧမၩ ဘၪဆဲၫ့ လၧဆၧနဲၩ, ဒဲနၥံၪအဆၧမၩ ဘၪဆဲၫ့ လၧဆၧအဲၪ, ဒဲနၥံၪ အဆၧအွံၪၥၭဆၧၩ့ ဘၪဆဲၫ့ လၧဆၧယိလါ လၧအအီၪ လၧကဆါ ယ့ၫၡူၬဎရံၬ အဖၧၩ့, လၧယွၩ ဒဲပဖါ အမ့ၬယၫလီၫ. 4 အဂဲးဘဲၫယီၩ ထၧၫ့ဖုဝဲ လၧယွၩအဲၪဝ့ၫၥံၪဧ့, ပၥ့ၪယၫ နၥံၪ ဘၪ ဆၧရွံန့ထဲၩ့ နၥံၪလီၫ. 5 အဂဲးဘဲၫယီၩ ပဆၧၥၭထိၬအပရၧၫ့ အီၪန့ၫ ဆၧချဲၩ့ လၧနၥံၪ အဖၧၩ့ လကၭလၧၩ့, မွဲအအီၪ လၧဆၧအစီၩ့အမၩ့ ဆ့, ဒဲၥၭမုဆံၫ့ဎံၪ, ဒဲဆၧနဲၩ အလၧၫ့အဎွ့ၩ လၧအအၪတၭ, ပအီၪ လၧနၥံၪအကျၩနီၪ ပမွဲၦဘဲၫၥ့ၪလဲၪ ဘဲၫၥ့ၪလဲၪ လၧနၥံၪ အဂးနီၪ, နၥံၪ ၥ့ၪယၫ လီၫ. 6 နၥံၪ ဒိၭန့ ဆၧအလူအထၫ လၧဆၧနၭအၪ ဆၧၡၪ့ဂီ အဖၧၩ့ အီၪလၧၥၭမုဆံၫ့ဎံၪ အဆၧၥၭထိၬ တၭ; နၥံၪ ကဲၪထၪ့ ၦယိလိၪပၧၩ ဒဲကဆါနီၪဆ့ လီၫ. 7 မၩအၥၭဘဲၫနီၪတၭ, နၥံၪ ကဲၪထၪ့ ဆၧအဒီၩ့အထ့ၬ လၧၦနဲၩဆၧ လၧမၫစဒိနအၫ, ဒဲအခ့ယၫ အဖၧၩ့ ကိၭဂၩဒ့ၭ အဂးလီၫ. 8 အဂဲးဘဲၫယီၩ ကဆါ အလူအထၫ ဂၧၫ့ထၪ့ၥၩလၩ့ လၧနၥံၪအအီၪ န့ၫ လၧမၫစဒိနအၫ ဒဲလၧအခ့ယၫ အဖၧၩ့ လကၭဘၪ, မွဲနၥံၪ နဲၩထဲၩ့ ယွၩနီၪ ဂၧၫ့ထၪ့ၥၩလၩ့ ကိၭစီၪ့ဒ့ၭ, ထီးပစံၭ ဆၧလမံၩ့မံၩ့ အလးအီၪအ့ၬ. 9 အဂဲးဘဲၫယီၩ ပလ့ၩနုၬ လၧနၥံၪ အကျၩ ဘဲၫၥ့ၪလဲၪ ဘဲၫၥ့ၪလဲၪနီၪ, အဝ့ၫၥံၪ အနၫ့ဆါဒၪဝ့ၫ လီၩဘၪဝ့ၫ လၧနၥံၪ ကၠၪဒိၭချိၫ့ခွံၬ နၥံၪအၥၭ လၧဆၧဂၩ့နီၪ, ထီၩ့လၧယွၩအအီၪ အဂဲးအကၠီၪ့ ဘဲၫၥိၭ နၥံၪ မိမၩ ယွၩ လၧအမၧၫ့ ဒဲအမွဲ ယွၩ လၩ့ထံးလၩ့ဆ့ၭ အဆၧမၩလီၫ. 10 ဒဲဘဲၫၥိၭ နၥံၪ မိယိလါ အဖိၪခွၫ လၧမူၭခိၪ အဖၧၩ့ၥၭ, လၧအဒုၭဂဲထုၪ့ထဲၩ့ဝ့ၫ လၧဆၧၥံၫ အဖၧၩ့, ယ့ၫၡူၬ လၧအထုၭထၪ့န့ထဲၩ့ပၧၩ လၧဆၧၥၭထၪ့ လၧအမိဂဲၫဝ့ၫ အဖၧၩ့နီၪလီၫ. 

1 အဂဲးဘဲၫယီၩ ဖုၥံၪဝဲၥံၪဧ့, နၥံၪ ၥ့ၪယၫ လၧနၥံၪအနၫ့ဆါဒၪ နၥံၪဝ့ၫ, ပလ့ၩနုၬ လၧနၥံၪအအီၪ ပျီၩပျီၩအ့ၬ. 2 မွဲဘဲၫနၥံၪ ၥ့ၪယၫ အၥိၭ ပဘၪ ဆၧၡၪ့ဆၧနၭ, ဒဲဆၧမၩအၧၩ့ပၧၩ လၧဖလံဖံၫ အဖၧၩ့တၭ, ပအီၪလၧပၥၭဒူၩ လၧယွၩ အဖၧၩ့, ဘဲၫၥိၭ ပမိလီၩဘၪ နၥံၪ လၧယွၩ အဆၧၥၭထိၬအပရၧၫ့ လၧဆၧဂဲးလိၬတ့ၭလိၬ အၪအၪလ့ၬ အဖၧၩ့လီၫ. 3 အဂဲးဘဲၫယီၩ ပဆၧလီၩလၩ့လၬလၩ့ ဘၪဆဲၫ့ လၧဆၧနဲၩမၪ, ဒဲဆၧအဲၪလဲးအဲၪဘျၪ ဒဲဆၧအၪ့လံၬအၪ့လီၫနီၪ မွဲအ့ၬ. 4 မွဲယွၩ အီၪက့ၪပၧၩ ဘဲၫၦအလူတီၩ ထီးအဖ့ၪလၫ့ပၧၩ လၧဆၧၥၭထိၬအပရၧၫ့နီၪ ပချဲၩ့ဆၧ ဘဲၫနီၪအၥိၭ; ဘဲၫၥိၭ ပမိလီၩ့ ၦၡၩအၥၭ လမွဲဘၪ, မွဲဘဲၫၥိၭ ပမိလီၩ့ ယွၩအၥၭ လၧအမၩ ယိခွါ ပၥၭ အဂဲးလီၫ. 5 အဂဲးဘဲၫယီၩ ဘဲၫနၥံၪ ၥ့ၪယၫဆၧ အၥိၭနီၪ, ပလချဲၩ့မုၬနါဘၪဆၧ နးဆံၭနီၪ, ပလလီၫ့ကီၩ့ၥၭကွံၩဘၪ ဆၧဘၪဆဲၫ့ လၧဆၧအၪ့လံၬအၪ့လီၫနီၪ, ယွၩမွဲ ဆၧထိးအၥၭ လၧပဂးလီၫ. 6 ဘဲၫပမွဲ ဎရံၬအၡၩ ဆၧအၪ့မၧၫ့ဖိၪ အၥိၭ, ပအီၪက့ၪဒိၪ ပၥၭၥ့ၪ လါနၫ့ဘိၩ, လၧနၥံၪ မွဲဂ့ၩ, လၧဂူၫဂၩ မွဲဂ့ၩ, ပအၪ့ဎၬ ဆၧလၩဆၧဖၩ့ လၧၦၡၩ အမ့ၬယၫအ့ၬ. 7 အ့ၪမွဲ ပအီၪ ဘဲၫၦအၥၭဆၧၩ့ လၧနၥံၪ အကျၩ ဘဲၫၦလုအၪ့ အဖိၪဒၪဝ့ၫ အၥိၭလီၫ. 8 ဘဲၫနီၪအၥိၭမွဲ ပအဲၪနၥံၪတၭ, ပၥၭ အီၪလၧပမိဖ့ၪလၫ့နၥံၪ န့ၫ ယွၩအဆၧၥၭထိၬအပရၧၫ့ လမွဲဘၪ, မွဲပၥၭဒၪပဝ့ၫယီၩ ဆ့လီၫ. အဂဲးဘဲၫယီၩ နၥံၪမွဲ ၦလၧပအဲၪပဝ့ၫ လီၫ. 9 အဂဲးဘဲၫယီၩ ဖုၥံၪဝဲၥံၪဧ့, ပမၩဆၧဆီၪ့ ထီးဆၧပွံၭပၥၭ အဂဲးနီၪ နၥံၪ နၪ့ထၪ့ လီၫ. ပမၩဆၧ မုနၩနၩ, မုဆၫဆၫ, ဘဲၫၥိၭ ပထီးအီၪက့ၪ ဆၧအဎၧၫ့ လၧနၥံၪ အလီၩ့ နးဂၩလဂ့ၩတၭ, ပလီၩလၩ့လၬလၩ့ ယွၩအဆၧၥၭထိၬအပရၧၫ့လီၫ. 10 ပအီၪဆံၫ့ဆံၫ့ဎံၪဎံၪ, ဒဲတီၩတီၩလီၩ့လီၩ့တၭ, ဆၧအီၪက့ၪ ဆၧမၪ လၧပလီၩ့ အလးလအီၪဘၪ, လၧၦနဲၩဆၧ နၥံၪဝ့ၫ အကျၩ ဘဲၫၥ့ၪလဲၪ ဘဲၫၥ့ၪလဲၪနီၪ, နၥံၪဝ့ၫဒၪယီၩ ဒဲယွၩဆ့ မွဲပထိးအၥၭ လၧပဂး လီၫ. 11 ဘဲၫနီၪအၥိၭ နၥံၪ ၥ့ၪယၫ ကိၭဂၩဒ့ၭ လၧပပဂၨၪထၪ့ နၥံၪ အခဲၫ့တၭ, ပမၩမုၬထၪ့ထဲၩ့ နၥံၪ အၥၭတၭ, ပလီၩဘၪ နၥံၪ ဘဲၫၥ့ၪလဲၪ ဘဲၪၥ့ၪလဲၪ, ဘဲၫဖါ မၩ အဖိၪ အၥိၭ, 12 ဘဲၫၥိၭ နၥံၪ မိလ့ၩဆၧ ဘဲၫ အကြၨၭ လၧယွၩ လၧအကိၭထဲၩ့ နၥံၪ လၧအဘၩ့အမုး, ဒဲအလၩအဖၩ့ အဖၧၩ့ အၥိၭနီၪလီၫ. 13 မွဲဘဲၫနီၪတၭ, ပစံၭထၪ့အၪ့အူၭ ယွၩအခိးအတၩ လထံၪဎးဘီၩ့ဎးလီၫ. အဂဲးဘဲၫယီၩ လၧနၥံၪ ဒိၭန့ ယွၩအလူအထၫ လၧနၥံၪ နါဂၧၫ့ လၧပၧၩနီၪ, မွဲနၥံၪ လဒိၭန့ဘၪ ဘဲၫၦၡၩအလူ အၥိၭ, အ့ၪမွဲ ဘဲၫအအီၪဝ့ၫ တီၩတီၩ အၥိၭ, ယွၩအလူအထၫ လၩ့ထံးလၩ့ဆ့ၭ လၧၦနဲၩဆၧ နၥံၪဝ့ၫ အဖၧၩ့လီၫ. 14 အဂဲးဘဲၫယီၩ ဖုၥံၪဝဲၥံၪဧ့, နၥံၪ ကဲၪထၪ့ ၦယိလိၪ ယွၩအဆၧအီၪကီၪ့လဖၪ လၧယ့ၫၡူၬဎရံၬ အဖၧၩ့ လၧအအီၪဝ့ၫ လၧခးယုဒၫလီၫ. အဂဲးဘဲၫယီၩ နၥံၪဘၪ ဆၧလၧနၥံၪအဆၨၩဒၪ နၥံၪဝ့ၫ အစူၪဖၧၩ့, ဘဲၫအဝ့ၫၥံၪ ဘၪဆၧ လၧၦယုဒၫဖိၪ, 15 လၧအမၩၥံၫ ကဆါယ့ၫၡူၬ, ဒဲမီၪလဖၪ တၭ, မၩအၧၩ့မၩၥၫ့ပၧၩတၭ, လလီၩ့ဘၪ ယွၩအၥၭတၭ, ကဲၪထၪ့ ၦကိၭဂၩဒ့ၭလဖၪ အဒုၪအဒၩနီၪလီၫ. 16 မၩထံၬထၬပၧၩ ဘဲၫၥိၭ ပထီးလီၩလၩ့လၬလၩ့ ၦဆၨၩလဖၪ ဘဲၫၥိၭ အမိထီၩ့ လၧဆၧထိးထဲၩ့တၩ့ထဲၩ့ဝ့ၫ လဂ့ၩတၭ; မွဲအမၩဎွ့ၩထၪ့ အဆၧမၪ လထံၪဎးတၭ, ဆၧၥၭထၪ့ ထီးအလူၬ ဂဲၫလၩ့ဘၪ အလီၩ့ လီၫ. 17 ဖုၥံၪဝဲၥံၪဧ့, ပဝ့ၫဒၪယီၩ လမွဲဘၪ ပဘၪ ဆၧမၩလၩ့ဖၭပၧၩ လၧနၥံၪ လၧပၥၭ, မွဲန့ၫ လၧပမ့ၬလီၫ. ပၥၭယူဘၪ နၥံၪ ဒိၪမၬ, ဘဲၫၥိၭ ပမိဒၪဘၪ နၥံၪအမ့ၬတၭ, ပအၪ့ဂူၬ ကျ့ၭစၨၭ မၩဆၧ တၡါၡါလီၫ. 18 မၩအၥၭဘဲၫနီၪတၭ, ပၥၭ အီၪလၧပမိလ့ၩ လၧနၥံၪအအီၪ, ယၧၩ, စပီလူၫဆ့ လဖၧၫ့ နံၫဖၧၫ့တၭ, မုၪခီၩလဲး မၩထံၬထၬပၧၩ လီၫ. 19 အဂဲးဘဲၫယီၩ ပဆၧယိလါ မွဲဂ့ၩ, ပဆၧၥၭထိၬ မွဲဂ့ၩ, ပအီၪက့ၪဖိၫလိၫပၥၭ အ၁ရဖူၩနီၪမွဲ ဆၧနီၪလမံၩ့လဲၪ. ထီးပကဆါ ယ့ၫၡူၬဎရံၬ ဂဲၫအ့ၪထီၩ့ခိၬနီၪ, နၥံၪ မွဲဆၧနီၪ လၧအမ့ၬယၫ, မွဲအ့ၬဧၪ. 20 အဂဲးဘဲၫယီၩ နၥံၪမွဲ ပလၩပဖၩ့ ဒဲပဆၧၥၭထိၬလီၫ. 

1 မၩအၥၭဘဲၫနီၪတၭ, လၧပအီၪ လကဲၪလၧၩ့ဘၪ အကၠီၩ့တၭ, ဘၪပၥၭ လၧပမိအီၪလၩ့ထး လဂၩဎး လၧအၭၥံၫ့ အဖၧၩ့, 2 တၭ ယွၩအခ့ၫအၡၩ ဒဲၦမၩဎုၬဆၧ လၧပၧၩ လၧဎရံၬ အဆၧၥၭထိၬအပရၧၫ့ အဖၧၩ့, ပထၧၫ့ဖုဝဲ စထံမၥံၫ လဂၩနီၪ, ပအၪ့မၧၫ့ အလ့ၩ လၧနၥံၪ အအီၪ ဘဲၫၥိၭ အမိဒုၭဆီၪ့ထၪ့ နၥံၪ အဂဲးအဘၭတၭ, ဒဲပဂၨၪထၪ့ နၥံၪ လၧနၥံၪ အဆၧနဲၩ အဂဲး, 3 ဘဲၫၥိၭ ၦထီးကဒံၩကဒၩ လၧဆၧၡၪ့ဆၧနၭလဖၪယီၩ အကၠီၩ့ နးဂၩ လဂ့ၩ. အဂဲးဘဲၫယီၩ နၥံၪအနၫ့ဆါဒၪ နၥံၪဝ့ၫ နၥံၪ ၥ့ၪယၫ လၧဆၧအီၪက့ၪလၩ့ပၧၩ လၧဆၧယီၩ အဂးလီၫ. 4 အဂဲးဘဲၫယီၩ ၦအီၪလၧနၥံၪ အၥိၭ ဒၪလ့ၬနီၪ, ပလီၩဝဲၩ နၥံၪ လၧပမိဘၪ ဆၧၡၪ့ဆၧနၭ, ဘဲၫဆၧမၩဆ့ အၥၭနီၪ, နၥံၪ ၥ့ၪယၫလီၫ. 5 မွဲဘဲၫနီၪတၭ, လၧယအီၪ လကဲၪလၧၩ့ဘၪ အကၠီၩ့ နီၪ, ယအၪ့မၧၫ့လၩ့ဆၧ ဘဲၫၥိၭ ယမိၥ့ၪယၫဘၪ နၥံၪ အဆၧနဲၩ; ဘၪလဘၪ ၦကျဲၩ့ဖစီၩ့ဆၧ လဂၩနီၪ ကျဲၩ့ဖစီၩ့ယူၭ နၥံၪယူၭတၭ, ပဆၧမၩ မိကဲၪထၪ့ ဘၪခိၬ ဆၧပျီၩပျီၩနီၪလီၫ. 6 အ့ၪမွဲ ဘိၩ့နဲၪ့ယီၩ, စထံမၥံၫ စဲၪ့ထၪ့ခွံၬ လၧနၥံၪအအီၪ, ဂဲၫထီၩ့ လၧပအီၪယီၩတၭ, လီၩဘၪပၧၩ လၧဆၧၥၭထိၬအပရၧၫ့ ဘၪဆဲၫ့ လၧနၥံၪ အဆၧနဲၩ ဒဲနၥံၪ အဆၧနၪ့ထၪ့ထဲၩ့ပၧၩ ဂ့ၩဘၪစဲၪ့ လထံၪဎးလဘီၩ့ဎး, ဒဲနၥံၪ ဆိၫ့ဒၪဘၪပၧၩ ဘဲၫပဆိၫ့ဒၪဘၪ နၥံၪ အၥိၭဆ့ လီၫ. 7 မၩအၥၭဘဲၫနီၪတၭ, ဖုၥံၪဝဲၥံၪဧ့, ပၥၭ မုၬထၪ့ထဲၩ့ လၧနၥံၪ အဂဲး လၧနၥံၪ အဆၧနဲၩ အကၠီၩ့ လၧပဆၧၡၪ့ဆၧနၭ, ဒဲဆၧခိဆၧဝီၩ ထီးအလူၬ အဖၧၩ့လီၫ. 8 အဂဲးဘဲၫယီၩ, ဘိၩ့နဲၪ့ယီၩ နၥံၪ အ့ၪဆၧၫ့ထုၪ့ဂုးခၧၫ့ လၧကဆါ အဖၧၩ့ တၭ, ပမၧၫ့ပဝ့ၫလီၫ. 9 အဂဲးဘဲၫယီၩ လၧဆၧၥၭထိၬ ထီးအလူၬ လၧပၥၭထိၬ လၧနၥံၪ အကၠီၩ့, လၧယွၩ အမ့ၬယၫ အဂးနီၪ, ပမိဖ့ၪထဲၩ့ ဆၧစံၭထၪ့အၪ့အူၭ ယွၩအခိးအတၩ လၧဆၧနီၪလမံၩ့လဲၪ. 10 ပဘၩဆိၪဖၪ ဆီၪ့ဆီၪ့လ့ၬ လၧမုနၩနၩ, မုဆၫဆၫ ဘဲၫၥိၭ ပမိဒၪဘၪ နၥံၪအမ့ၬ တၭ, မၩ လၧၫ့ထၪ့ဎွ့ၩထၪ့ဆၧ လၧအလလၧၫ့လဎွ့ၩဒံၭဘၪ လၧနၥံၪ အဆၧနဲၩ အဖၧၩ့လီၫ. 11 ယွၩအနၫ့ဆါဒၪဝ့ၫ ဘဲၫၦစံၭဆၧ အၥိၭ ပဖါ ဒဲပကဆါ ယ့ၫၡူၬဎရံၬနီၪ, မွဲအၥိၫ့ပၧၩ လၧနၥံၪ အအီၪဆံၭ. 12 နၥံၪ အဆၧအဲၪလိၬကွံၩလိၬ နၥံၪအၥၭ, ဒဲနၥံၪ အဆၧအဲၪ လၧၦကိၭဂၩဒ့ၭ အဂး, မွဲယွၩ မၩအၪထၪ့ဂီထၪ့ လၧၫ့လၧၫ့ဎွ့ၩဎွ့ၩ ဘဲၫၦအဲၪနၥံၪ အၥိၭနီၪဆံၭ. 13 မွဲဘဲၫၥိၭ ထီးပကဆါ ယ့ၫၡူၬဎရံၬ အ့ၪဂဲၫလၩ့ခိၬ လၧအၡၩဆံၫ့ဎံၪ ထီးအလူၬ အၥိၭနီၪ, မိမၩဂုးခၧၫ့ နၥံၪအၥၭ လၧဆၧဆံၫ့ဎံၪ အဖၧၩ့, ဒဲအီၪက့ၪ ဆၧမၪ လၧနၥံၪ အလီၩ့ လၧယွၩ, ပဖါ ဒၪလ့ၬ အမ့ၬယၫနီၪ အလးထီးအီၪ လဂ့ၩ. 

1 မၩအၥၭဘဲၫနီၪတၭ, ဖုၥံၪဝဲၥံၪဧ့, ထီးယီၩ လၧယၫလခီၫ နၥံၪ ဂ့ၩလ့ၩ ဘဲၫၥ့ၪလဲၪ ဘဲၫၥ့ၪလဲၪနီၪ, မွဲနၥံၪ မိမၩဘၪ ယွၩအၥၭ ဘဲၫၥ့ၪလဲၪ ဘဲၫၥ့ၪလဲၪ နီၪ, ဘဲၫနၥံၪ န့ဘၪဆၧ လၧပအီၪ အၥိၭ ဘဲၫနၥံၪ လ့ၩဆ့ အၥိၭနီၪ, ပအၪ့ကံၩ့အၪ့ယၫ နၥံၪတၭ, ပ ပဂၨၪထၪ့ နၥံၪ လၧကဆါ ယ့ၫၡူၬ အဖၧၩ့, ဘဲၫၥိၭ နၥံၪ မိမၩ အၪနဲၪ့ အနီၪဒံၭ လီၫ. 2 အဂဲးဘဲၫယီၩ လၧကဆါ ယ့ၪၡူၬလခီၫနီၪ ၦဖ့ၪလၫ့ နၥံၪ လၧဆၧမၪလူၬ နီၫလဲၪနီၫလဲၪနီၪ, နၥံၪ ၥ့ၪယၫ လီၫ. 3 ယွၩအၥၭမွဲ ဆၧယီၩ, ဘဲၫၥိၭ နၥံၪ မိဆံၫ့ မိဎံၪ, ဒဲဂၭဎ့ၭ ဆၧမၩမၪမုၪ မၩမၪခွၫ, 4 ဘဲၫၥိၭ နၥံၪဝ့ၫ လဂၩဘၪလဂၩ မိၥ့ၪယၫ ဒုၭအီၪအနၫ့ဆါ လၧဆၧဆံၫ့ဎံၪ, ဒဲဆၧလၩဆၧဖၩ့ အဖၧၩ့, 5 လအီၪဘၪ လၧဆၧၥၭကွံၩ ဆၧဘၪဆဲၫ့ လၧဆၧလဲးဆၧဘျၪ, ဘဲၫၦဆၨၩလဖၪ လၧအလၥ့ၪယၫဘၪယွၩ အၥိၭနီၪလီၫ. 6 ဘဲၫၥိၭ ၦထီးမၩမၪ ဒဲအၪ့လီၫန့ အထၧၫ့ဖုဝဲ အဆၧ လဂ့ၩနီၪ; အဂဲးဘဲၫယီၩ ယွၩမွဲ ပမၩဆၧၫ့မၩတီၩဆၧ လၧဆၧနီၪလဖၪ ထီးအလူၬ အကၠီၩ့, ဘဲၫပလီၩဝဲၩယူၭ နၥံၪ ဒဲထိးပၥၭ အၥိၭဆ့လီၫ. 7 အဂဲးဘဲၫယီၩ မွဲယွၩ လကိၭထဲၩ့ဘၪပၧၩ လၧဆၧအဲၪလဲးအဲၪဘျၪ အဂးယူၭ, မွဲလၧဆၧဆံၫ့ဎံၪ အဂး လီၫ. 8 မၩအၥၭဘဲၫနီၪတၭ, ၦလၧအခွံၬၡိၭဝ့ၫနီၪ, မွဲအလခွံၬၡိၭဘၪ ၦၡၩ, မွဲယွၩ လၧအဖ့ၪလၫ့ဆ့ နၥံၪ လၧအၥၭမုဆံၫ့ဎံၪနီၪလီၫ. 9 အ့ၪမွဲ ထၧၫ့ဖုဝဲ အဲၪလိၬအၥၭ အဂဲးအကၠီၪ့နီၪ, ယကွ့ၭန့ နၥံၪ အလးလအီၪဘၪ; အဂဲးဘဲၫယီၩ ဘဲၫၥိၭ နၥံၪ မိအဲၪလိၬကွံၩလိၬ နၥံၪအၥၭတၭ, နၥံၪဝ့ၫဒၪယီၩ, နၥံၪ မွဲၦလၧယွၩၥီၪ့ထဲၩ့ၥၫ့ထဲၩ့ဝ့ၫလီၫ. 10 အဂဲးဘဲၫယီၩ နၥံၪ မၩ ထၧၫ့ဖုဝဲ ကိၭဂၩဒ့ၭ အီၪလၧမၫစဒိနအၫ ထၧၫ့ခးယၫ ဘဲၫနီၪအၥိၭလီၫ. မွဲလါနၫ့ဘိၩ, ဖုၥံၪဝဲၥံၪဧ့, ပအၪ့ကံၩ့အၪ့ယၫ နၥံၪ, ဘဲၫၥိၭ နၥံၪ မိမၩအၪထၪ့ ဆၧနီၪဒံၭလီၫ. 11 ကျ့ၭစၨၭ တၡါၡါ ဘဲၫၥိၭ နၥံၪ မိအီၪလၩ့မါပံၭ တၭ, မၩ နၥံၪအဆၧဒၪ နၥံၪဝ့ၫတၭ, မၩဆၧဖံၭဆၧ လၧနၥံၪအစူၪဒၪ နၥံၪဝ့ၫ ဘဲၫပမၪလူၬဝဲၩ နၥံၪ အၥိၭဆံၭ. 12 ဘဲၫၥိၭ နၥံၪ မိလ့ၩဆၧ ဂ့ၩဂ့ၩဘၪဘၪ လၧၦအီၪလၧခီၫ့ အမ့ၬယၫ, ဒဲနၥံၪ မိဒိၭန့ဘၪ ဆၧအလး ထီးအီၪ နးမံၩ့လဂ့ၩလီၫ. 13 ထၧၫ့ဖုဝဲၥံၪဧ့, မွဲနၥံၪ လၥ့ၫယၫဘၪ လၧၦလၧအမံၫဝ့ၫ အဂဲးအကၠီၪ့နီၪ, လဘၪပၥၭ, ဘဲၫၥိၭ နၥံၪအၥၭ ထီးအုၭ ဘဲၫၦဂူၫဂၩ လၧအယိလါဆၧ အလးလအီၪဘၪ အၥိၭနီၪ လဂ့ၩလီၫ. 14 အဂဲးဘဲၫယီၩ ၦအ့ၪနဲၩ လၧယ့ၫၡူၬ ၥံၫဝ့ၫ, ဒဲဂဲထုၪ့ထဲၩ့နီၪ, ၦလၧအမံၫ လၧယ့ၫၡူၬ အဖၧၩ့လဖၪ ယွၩ မိဒုၭဂဲထုၪ့ထဲၩ့ အဝ့ၫၥံၪ လၧအၥိၭဆ့လီၫ. 15 အဂဲးဘဲၫယီၩ ပလီၩလၩ့လၬလၩ့ နၥံၪ လၧယွၩအလူအထၫ လၧၦလၧအမၧၫ့, အီၪဒံၭ ထီးကဆါ အ့ၪဂဲၫထီၩ့ခိၬ, ပဝ့ၫဒၪယီၩ, မိလ့ၩဘၪဆိၫနဲၪ့ ၦလၧအမံၫလဖၪနီၪ အ့ၬ. 16 အဂဲးဘဲၫယီၩ ကဆါ အနၫ့ဆါဒၪဝ့ၫ မိဂဲၫလၩ့ လၧမူၭခိၪ အီၪလၧဆၧကိၭၡၭ, ဒဲအၥီၫ့လဖၪအခိၪ အလူၥီၫ ဒဲယွၩအခွ့ၩၥီၫတၭ, ၦလၧအၥံၫ လၧဎရံၬ အဖၧၩ့လဖၪနီၪ မိဂဲထုၪ့ဆိၫဝ့ၫ လီၫ. 17 ထီးနီၪလဖၧၫ့ ၦလၧအအီၪမၧၫ့ဒံၭလဖၪ, ပဝ့ၫဒၪယီၩ, ဆၧမိထုၭထၪ့န့ပၧၩ လၧအဝ့ၫၥံၪ အၥိၭ လၧဆၧအုၪ့ အဖၧၩ့, ဘဲၫၥိၭ ပမိထၪ့ဘၭ လၧကဆါ အအီၪ လၧမူၭဖိၭဖၫ့တၭ, ပမိအီၪလၧကဆါ အၥိၭ အဆိၩဆိၩအကၠၪကၠၪ ဘဲၫနီၪၥိၭ လီၫ. 18 မၩအၥၭဘဲၫနီၪတၭ, မၩမုၬလိၬ နၥံၪအၥၭ လၧဆၧချဲၩ့လဖၪယီၩဆံၭ. 

1 ဖုၥံၪဝဲၥံၪဧ့, ဆၧအဆၧၫ့အထီ အဂဲးအကၠီၪ့နီၪ ယကွ့ၭန့နၥံၪ အလးအီၪအ့ၬ. 2 အဂဲးဘဲၫယီၩ နၥံၪ ၥ့ၪယၫ လၩ့ထံးလၩ့ဆ့ၭ လၧပကဆါအမုနံၩ မိဂဲၫဝ့ၫ ဘဲၫဆၧအၪ့ဂူၪ လၧမုနၩလခီၫ အၥိၭနီၪလီၫ. 3 ထီးၦစံၭဝ့ၫ, ဆၧဘၪလိၬအိၭလိၬ ဒဲအၪ့ယိၪဆၧ အလးလအီၪဘၪနီၪ, ထီးနီၪလဖၧၫ့, ဆၧဂၭဂီၩ့ဂၭစၪ မိထီၩ့ဘၪ အဝ့ၫၥံၪ ချဲၫ့မၬ, ဘဲၫဆၧဂူၭဆၫဘၪ ၦမုၪ လၧအဒၧၩ့ အၥိၭနီၪ; တၭ အဝ့ၫၥံၪ ဂၭဖျ့ၭဝ့ၫ နးဂၩအ့ၬ. 4 အ့ၪမွဲ နၥံၪဝ့ၫ, ဖုၥံၪဝဲၥံၪဧ့, နၥံၪ အီၪလၧဆၧခံၭကျၩ ဘဲၫၥိၭ မုနံၩနီၪ မိဂဲၫဘၪ နၥံၪ ဘဲၫဆၧအၪ့ဂူၪ အၥိၭနီၪ အ့ၬ. 5 အဂဲးဘဲၫယီၩ နၥံၪမွဲ ဆၧဖၩ့ဖိၪ, ဒဲၦမုဆၫဖိၪ ကိၭဂၩဒ့ၭ, ပဘၪဆဲၫ့ လၧမုနၩ ဒဲဆၧခံၭနီၪ မွဲအ့ၬ. 6 မၩအၥၭဘဲၫနီၪတၭ, ဘဲၫဂူၫဂၩ အၥိၭနီၪ မွဲပထီးမံၫမၪၡီၩ့ လဂ့ၩ; မွဲပအီၪခိၭဆၧ ဒဲထုၭၡီၩ့ပၥၭ ဆံၭ. 7 အဂဲးဘဲၫယီၩ ၦလၧအမံၫလဖၪနီၪ, မံၫဝ့ၫ လၧမုနၩလခီၫ တၭ, ၦလၧအအီၩမၧၩ့ ၥံၭထံၫဂၬထံၫလဖၪနီၪ, အီၩမၧၩ့ဝ့ၫ လၧမုနၩလခီၫနီၪလီၫ. 8 အ့ၪမွဲ ၦဘၪဆဲၫ့ လၧမုဆၫ ပဝ့ၫဒၪယီၩ, မွဲပထုၭၡီၩ့ပၥၭဆံၭ. ၥိၭထၪ့ ဆၧနဲၩ, ဒဲဆၧအဲၪ အၥၭနၫပဒၩ့ ဒဲဆၧထိးထဲၩ့တၩ့ထဲၩ့ အဆၧယိလါနီၪ ချုၬထၪ့ လၧခိၪလူၬၥုၭ အဂးဆံၭ. 9 အဂဲးဘဲၫယီၩ ယွၩ လအီၪက့ၪဘၪပၧၩ ဘဲၫပမိဘၪ ဆၧၥၭထၪ့ အၥိၭ, အ့ၪမွဲ ဘဲၫၥိၭ ပမိထီၩ့ လၧဆၧထိးထဲၩ့တၩ့ထဲၩ့ ပၧၩ အဂး, လၧပကဆါ ယ့ၫၡူၬဎရံၬ အကၠီၩ့, 10 လၧအထိးၥံၫအၥၭ လၧပဂး, ဘဲၫၥိၭ ပနၪ့ထၪ့ပၥၭ မွဲဂ့ၩ, ပမံၫမၪ မွဲဂ့ၩ, ပမိမၧၫ့ဎုၬ လၧအၥိၭလီၫ. 11 မၩအၥၭဘဲၫနီၪတၭ, မၩထၪ့မၩထီၫလိၬ နၥံၪအၥၭ ဆုၬဆုၬ ဘဲၫ နၥံၪမၩ အၥိၭနီၪဆ့ဆံၭ. 12 ဖုၥံၪဝဲၥံၪဧ့, ၦလၧအမၩဆၧ လၧနၥံၪ အကျၩ ဒဲအီၪလၧနၥံၪ အဖၫ့ခိၪ လၧကဆါ အဖၧၩ့, ဒဲၥီၪ့ထဲၩ့ၥၫ့ထဲၩ့ နၥံၪလဖၪနီၪ, ပအၪ့ကံၩ့အၪ့ယၫ နၥံၪ ဘဲၫၥိၭ နၥံၪ မိၥ့ၪယၫ အဝ့ၫၥံၪ, 13 ဒဲယူၭထၪ့ ယၪ့ထၪ့ဝ့ၫဖၭဒိၪ လၧဆၧအဲၪ အဖၧၩ့ လၧအဆၧမၩ အကၠီၩ့လီၫ. အီၪလၧဆၧဘၪလိၬအိၭလိၬ လၧနၥံၪ အကျၩဆံၭ. 14 ဘိၩ့နဲၪ့ယီၩ, ဖုၥံၪဝဲၥံၪဧ့, ပအၪ့ကံၩ့အၪ့ယၫ နၥံၪ, ၦလၧအလခိၭနၪဘၪဆၧလဖၪနီၪ, ၥီၪ့ထဲၩ့ၥၫ့ထဲၩ့ အဝ့ၫၥံၪဆံၭ. ၦလၧအၥၭလဆီၪ့ဘၪလဖၪနီၪ, မၩမုၬထၪ့ထဲၩ့ အဝ့ၫၥံၪဆံၭ. ၦလၧအလအီၪဆီၪ့ အီၪချဲၫ့ဘၪလဖၪနီၪ, ဒုၭဆီၪ့ထၪ့ထဲၩ့ အဂဲးအဘၭဆံၭ; အွံၪၥၭဆၧၩ့ ၦၡၩ ကိၭဂၩဒ့ၭ ဆံၭ. 15 ဘဲၫၥိၭ ၦထီးမၩအၧၩ့ဆၧၫ့ဆၧ လၧဆၧအၧၩ့ အကၠီၩ့ နးဂၩလဂ့ၩတၭ, ထီးလၩ့နၥံၪအၥၭဆံၭ. လၧနၥံၪဝ့ၫဒၪ အကျၩ မွဲဂ့ၩ, ဒဲလၧၦကိၭဂၩဒ့ၭ အကျၩ မွဲဂ့ၩ, လီၩ့ ဆၧဂ့ၩ လထံၪဎးလဘီၩ့ဎး ဆံၭ. 16 ၥုၪ့ဎွံၫၥၭယီၫ လထံၪဎး လဘီၩ့ဎးဆံၭ. 17 ဘၩဆိၪဖၪဆၧ အီၪပထုၬ လဂ့ၩ. 18 လၧဆၧထီးအလူၬ အဖၧၩ့နီၪ, စံၭထၪ့အၪ့အူၭ ယွၩအခိးအတၩ ဆံၭ. အဂဲးဘဲၫယီၩ ဆၧနီၪ မွဲယွၩအၥၭ အီၪလၧယ့ၫၡူၬဎရံၬ အဖၧၩ့ လၧနၥံၪ အကၠီၩ့လီၫ. 19 ထီးမၩလၩ့ဖံၬ ၥၭမုနီၪ လဂ့ၩ. 20 ထီးမၩကြၩ့ထမး မီၪအဆၧချဲၩ့ လဂ့ၩ. 21 မၩယိခွါ ဆၧထီးအလူၬ တၭ, ဖီၪ့ထၬ ဆၧအဂ့ၩဆံၭ. 22 ဂၭဎ့ၭခွံၬ ကယဲ ဆၧအၧၩ့ အခံးအဂၩ့ ထီးအလူၬဆံၭ. 23 ဆၧဘၪလိၬအိၭလိၬအယွၩ အနၫ့ဆါဒၪဝ့ၫနီၪ, မွဲအမၩဆံၫ့မၩဎံၪ နၥံၪ လၧၫ့လၧၩ့ဎွ့ၩဎွ့ၩဆံၭ. မွဲအယိလၩ့ခွါလၩ့ နၥံၪအမိၡါ ဒဲနၥံၪအၥၭ ဒဲနၥံၪအၥၭၡီၩ့ ထီးအလူၬဆံၭ, ဘဲၫၥိၭ အမိအီၪဂုးခၧၫ့ ဒဲဆၧအီၪက့ၪ ဆၧမၪ လၧအလီၩ့ အလးထီးအီၪ လဂ့ၩ, ထီး ပကဆါ ယ့ၫၡူၬဎရံၬ အ့ၪဂဲၫထီၩ့ခိၬနီၪလီၫ. 24 ၦလၧအကိၭထဲၩ့ နၥံၪ, မွဲၦလၧအလူတီၩ တၭ, မိမၩဝ့ၫဆ့ လီၫ. 25 ဖုၥံၪဝဲၥံၪဧ့, ဘၩဆိၪဖၪန့ ပဂး ဆံၭ. 26 အဲၪဂါ ထၧၫ့ဖုဝဲ ထီးအလူၬ လၧဆၧအဲၪဂါဆံၫ့ဎံၪ ဆံၭ. 27 ဘဲၫၥိၭ ၦမိဖီ လံၬလဘံၪ့ယီၩ လၧထၧၫ့ဖုဝဲဆံၫ့ဎံၪ ကိၭဂၩဒ့ၭ အမ့ၬယၫတၭ, ယမၪလူၬ နၥံၪ လၧကဆါ အမ့ၬယၫလီၫ. 28 မွဲပကဆါ ယ့ၫၡူၬဎရံၬ အခိးအတၩ အီၪလၧနၥံၪ အၥိၭဆံၭ. [အၩမံၩ့]